2 sterf op Vaalrivier: 'Sy hele hart was net mooi' | Maroela Media
SP Brooks en sy meisie, Anri van Heerden, met wie hy sowat 'n jaar lank tot sy dood uitgegaan het. Foto: Facebook
"Hy was een van die sagste, opregste mense wat ek geken het," het 'n emosionele Anri van Heerden Dinsdagoggend vertel van haar kêrel, SP Brooks, wat Sondagaand in 'n bootongeluk op die Vaalrivier by Douglas in die Noord-Kaap gesterf het. "Hy sou nie 'n vlieg seermaak nie."
Die 24-jarige Brooks en Willem (Buks) Burger (48) is dood en Brooks se oom, Johan Croucamp, beseer toe hul motorboot omstreeks 18:45 Sondag blykbaar 'n sandbank getref en in 'n boom vasgejaag het. Brooks is uit die boot geslinger.
"Die rivierhuis waarin hy, oom Johan en Buks vir die naweek gebly het, se ligte was nog aan en die musiek het nog gespeel," vertel Van Heerden. "Soos ek hulle ken, wou hulle nog 'n laaste draai gery het voor hulle die boot vir die naweek uit die water sou haal."
Die 18-jarige Van Heerden het die tyding kort ná 21:00 op Stellenbosch gekry, waar sy perdestudies aan die Elsenburg-landboukollege studeer. Haar pa, Handré van Heerden, het dadelik die 1 500 km gery om haar te gaan haal. "Ons het Maandagnag twaalfuur by die huis in Klerksdorp aangekom. Ek wil nog vandag Douglas toe gaan."
Van Heerden vertel Brooks, wat oorspronklik van Prieska af kom, het sowat vyf jaar gelede na Koffiefontein in die Wes-Vrystaat verhuis. Hy het sowat drie maande gelede as elektrisiën gekwalifiseer.
Van Heerden vertel sy het Sondagaand begin stres toe sy nie van haar kêrel van die afgelope jaar hoor nie. "Hy het my elke aand vertel hoe lief hy vir my is."
Van Heerden vertel Brooks het haar elke dag vertel hoe lief hy haar het. FOTO: Facebook
Sy suster Sumien se kêrel, Greg van Vuuren, het Van Heerden van die ongeluk laat weet nadat van Brooks se vriende op die ongelukstoneel afgekom het.
"Ons sou die naweek plaas toe gegaan het om sterre te kyk," het sy deur haar trane vertel. "SP was baie romanties. Almal was verskriklik lief vir hom. Hy was dierbaar; sy hele hart was net mooi."
Van Heerden onthou Brooks as lojaal en godsdienstig, en vertel hy was lief vir die rivier en visvang.
Hy word oorleef deur sy susters, Sumien Brooks en Tineké Jacobs, en sy ouers, Tina en Steve.
Kapt. Olebogeng Tawana, Noord-Kaapse polisiewoordvoerder, het bevestig die polisie ondersoek 'n saak van strafbare manslag.